**O‘ZBEKISTON RESPUBLIKASI XALQ TA’LIMI VAZIRLIGI**

**RESPUBLIKA TA’LIM MARKAZI**

**UMUMIY O‘RTA TA’LIMNING 7-SINF OʻQUVCHILARI**

**BOSQICHLI IMTIHONINI O‘TKAZISH BO‘YICHA**

**METODIK TAVSIYALAR VA MATERIALLAR**

**ONA TILI VA ADABIYOT**

**2017-2018 o‘quv yili**

Umumiy o‘rta ta’limning 7-sinf oʻquvchilari bosqichli imtihonini o‘tkazish bo‘yicha metodik tavsiyalar va materiallar Respublika ta’lim markazi ilmiy-metodik kengashining 2018 yil 11 apreldagi navbatdan tashqari 2-sonli yigʻilishida muhokama qilinib, amaliyotda foydalanish uchun tavsiya etilgan.

Umumiy o‘rta ta’limning 7-sinf oʻquvchilari bosqichli imtihonini o‘tkazish bo‘yicha metodik tavsiyalar va materiallarini kommersiya maqsadida kоʻpaytirib tarqatish mumkin emas.

Maktab metodbirlashmalari bosqichli imtihon materiallariga 15% оʻzgartirishlar kiritishi mumkin.

**ONA TILI VA ADABIYOT**

**Tuzuvchi:**

G.Ziyodullayeva- Respublika ta’lim markazi metodisti.

**Taqrizchi:**

D.Hoshimova-Toshkent viloyati Piskent tumanidagi 7-umumta’lim maktabi oʻqituvchisi.

**KIRISH**

Ona tilidan 7-sinfda bosqichli imtihon diktant shaklida o‘tkaziladi. Diktant 3 ta variantda tayyorlanadi. Tayyorlangan har bir variant alohida konvertga solinadi. Bir o‘quvchi konvertlardan birini tanlab oladi. Konvertga solingan matn sarlavhasi doskaga yozib qo‘yiladi. O‘qituvchi tomonidan diktant matni bir marta o‘qib eshittiriladi.

Diktant matni hajmi 120-150 so‘zdan iborat bo‘lishi lozim.

Diktant yozish uchun 60 minut beriladi.

Matndagi murakkab so‘zlar doskaga yozib qo‘yiladi. Diktant matni o‘qituvchi tomonidan o‘qib turib (diktovka usulida) yozdirib boriladi.

O‘quvchilarning yozma ishlari quyidagi mezonlar asosida baholanadi:

|  |  |
| --- | --- |
| Mezonlar | Ball |
| Diktant mutlaqo xatosiz yozilgan, bitta imlo yoki bitta ishorat xatosi bo‘lgan diktantga qo‘yiladi | 5 ball |
| Ikkita imlo va ikkita ishorat xatosi bo‘lgan diktantga qo‘yiladi. Xatolar nisbati o‘zgarishi mumkin, lekin ularning umumiy miqdori to‘rttadan, imlo xato esa ikkitadan oshmasligi kerak | 4 ball |
| To‘rtta imlo hamda to‘rtta ishorat xatosi bo‘lgan diktantga qo‘yiladi. Xatolar nisbati 3 imlo, 5 ishorat xato va boshqa ko‘rinishlarda ham bo‘lishi mumkin. Ammo imlo xato miqdori 4 tadan oshmasligi shart | 3 ball |
| Yettigacha imlo va 7 ta ishorat xatosi bo‘lgan diktantga qo‘yiladi. | 2 ball |
| Xatolar miqdori 15 tadan ortsa, **«1» ball** qo‘yiladi. | 1 ball |

**DIKTANT UCHUN MATNLARDAN NAMUNA**

**Nuqtaning qudrati**

Mir Alisher Navoiy o‘z g‘azallarini zamonasining eng zo‘r bilimdoni - **xattotlariga[[1]](#footnote-1)** ko‘chirtirardi. Nima bo‘ldi-yu, o‘z xattotining tobi qochib qoldi. Bundan xabardor bo‘lgan, o‘zini mashhur xattotlardan deb yurgan bir kishi “Rozi bo‘lsalar, Alisher Navoiyning xizmatlarini jonim bilan bajarardim”, debdi.

Shoir uning bu gapini eshitib, she’rlarini ko‘chirtirishga beribdi. Bir kuni katta **mushoirada[[2]](#footnote-2)** Alisher Navoiyning qulog‘iga “**Malikul shuaroning[[3]](#footnote-3)** o‘zlari nuqson qusurcha yo‘l qo‘yibdilarmi, boshqalardan nimani ham kutish mumkin”, degan gap qulog‘iga chalinibdi.

Gap nimadaligini darrov fahmlagan shoir yaqinda ko‘chirtirgan g‘azallarni olib o‘qidi, qarasa o‘zi aytgan gap emasmish. Maqtanchoq xattot tushmagur “ko‘z” so‘zidagi bir nuqtani tushirib qoldirganidan, bu so‘z “ko‘r” bo‘lib qolgan va she’r ma’nosi o‘zgarib, aksincha chiqqan ekan.

Alisher Navoiy ahli **fozillarga[[4]](#footnote-4)** qarab:

– Ko‘zimni ko‘r qilgan ko‘r bo‘lsin!– debdi-da, xattotga javob berib yubordi.

(“El desa Navoiyni ” kitobidan. 119 so‘z)

**Orzular oshiyoni**

Mustaqillik maydonida yangidan qad rostlagan betakror inshootlardan yana biri, bu ezgulik arkasidir. Arka azaldan “Kirish joyi, tabarruk ostona”, degan ma’nolarni anglatadi. Darhaqiqat, mamlakatimizning bosh maydoni xalqimizning, mamlakatimizning asrlar davomida ko‘nglida bo‘lgan ulkan orzu-niyatlari ushalganligining ifodasidir.

O‘zini O‘zbekiston fuqarosiman, deb hisoblagan har bir inson o‘z hayoti mobaynida, loaqal bir marta ezgulik arkasiga kelishi, shu yerning havosidan to‘yib nafas olishi, shunday baxtga musharraf bo‘lganidan ko‘nglida g‘urur sezishi kerak. Shunday tuyg‘uni his etgan ota-ona bu haqda farzandlariga o‘qitishi lozim.

Bu maskanga qadam qo‘ygan har qanday inson qalbida faqat ezgu tuyg‘ular barg yozadi. Biz yurtimizga tashrif buyurgan mehmonlarga ezgulik arkasini bajonidil ko‘rsatishga hamisha tayyormiz.

Ezgulik arkasining muhim jihati shuki, u ham bo‘lsa, mazkur maydonning xalqimiz hayotida tutgan ma’naviy ahamiyatidir. Ayniqsa, yangi oila qurayotgan yoshlar uchun bu maskan hayot yo‘lini boshlab beruvchi yorug‘lik timsoli bo‘lib qoladi.

“Ezgulik arkasi” farzandlarimiz uchun chinakam orzular oshiyoni bo‘lib qolsin.

(Sh. Jabborov. 142 so‘z)

1. Hattot – Chiroyli va aniq yozadigan odam. [↑](#footnote-ref-1)
2. Mushoira – Ikki yoki bir necha shoirning bir mavzuda bir-birining fikr va tuyg`ularini rivojlantiradigan she’r aytish musobaqasi. [↑](#footnote-ref-2)
3. Malikul shuaro – O`tmishda eng o`tkir shoirlarga berilgan unvon va saroyda shunday shoirga berilgan unvon. [↑](#footnote-ref-3)
4. Fozil – fan asoslarini yaxshi egallab olgan kishi, olim. [↑](#footnote-ref-4)